Mokymasis žaidžiant.
 Logopedės patarimai VAIKO KALBOS UGDYMUI NAMUOSE:
NEKALBINIŲ GARSŲ ATPAŽINIMAS
· Surask žaisliuką. Uždenkite vaikui akis, paslėpkite kokį nors žaislą į spintelę ar už kėdės. Vaikas turi rasti paslėptą daiktą pagal jūsų plojimą ar kitą signalą. Jei žaislas arti – plojama greitai, jei toliau – lėtai.
· Tyliai – garsiai. Muškite žaislinį būgnelį, kai būgnas bus mušamas tyliai – tegu vaikas eina ant pirštų galiukų, garsiau – eina tvirtai, dar garsiau – bėga.
· Saulė ir lietus. Vaikas vaikšto po kambarį, jis imituoja gėlių skynimą pievoje, t.y. renka popierines gėles nuo grindų. Pasigirsta barškučio ar kito žaislo garsai, tai – lietus. Vaikas bėga slėptis namo – atsisėda ant kėdės.
· Garsai pievoje. Vaikas sėdi ant kilimo, jam paduodamas žalios spalvos popieriaus lapas – „pievelė“ ir paveikslėliai. Išgirdęs žaislinio paukštelio cypsėjimą, lapo viršuje padeda paukštelio paveikslėlį, išgirdęs varpelio skambėjimą, lapo viduryje padeda varpelio paveikslėlį, o išgirdęs barbenimą pirštais – „lietutį“, lapo apačioje padeda grybo paveikslėlį.
· Stalas ar knyga. Vienu atveju su pieštuku barbenkite į stalą,  kitu – į knygą. Išgirdęs barbenimą į knygą, vaikas iškelia knygos paveikslėlį, išgirdęs barbenimą į stalą – stalo paveikslėlį.
· Tekštelėjimas. Vienu atveju į vandenį tekštelėkite akmenuką, kitu – šakelę. Išgirdęs, kad tekštelėjo akmenukas – jūsų vaikas iškelia akmenuko paveikslėlį, kad tekštelėjo šakelė – šakos paveikslėlį.
· Upelio tekėjimas. Vienu atveju į indą pilkite vandenį iš žemai, kitu iš aukštai. Vaikas pritūpdamas signalizuoja, kad pilama iš žemai, pasistiebdamas ant pirštų galų, kad iš aukštai.
· Šmirinėja peliukas. Po kambarį šmirinėja peliukas. Vaikui pasiūlykite įsiklausyti į peliuko skleidžiamus garsus ir atspėti, ką jis veikia: beldžia pieštuku į stiklinę, barškina raktus, degtukų dėžutę, barškutį, skambina varpeliu, atidaro ir uždaro stalo stalčių, plėšo, glamžo, karpo žirklėmis popierių.
· Tono ilgumo skyrimas. Jums reikės švilpuko, pūskite jį vienu tonu, po to staiga pradėkite pūsti stipriau, vienu tonu pakelkite. Vaikas turi braukti brūkšnį, kol laikosi tas pats tonas, kai tonas pasikeičia, prieš tai brėžta tiesi linija pakyla į viršų.
· Piešimas pagal ritmą. Grokite dūdele – kai pūsite ištisai, be trūkčiojimo, vaikas tegul piešia liniją, kai trumpais pūstelėjimais – taškus.
· Įrašo skyrimas Kartu su vaiku klausykitės garso įrašo, kuriame skleidžiami gyvūnų garsai. Išklausius vaikas turi įvardyti, koks gyvūnas skleidžia šiuos garsus. Galimi gyvūnų garsai: karvės mūkimas, arklio žvengimas, šuns lojimas, katės miaukimas, kiaulės kriuksėjimas, vištos  kudakavimas, uodo zvimbimas.
· Analogiška užduotis pateikiama klausant įvairių aplinkos garsų: mašinos burzgimas, fejerverko sprogimas, telefono skambėjimas, jūros ošimas, smarkus lijimas, medžių ošimas, popieriaus plėšymas.
Lavinant vaiko girdimąją atmintį naudinga pateikti nesudėtingas žodines instrukcijas.
· Suplok ir atsitūpk.
· Uždaryk duris ir nueik prie lango.
· Atsisėsk, užmerk akis ir pakelk rankas.
· Pakelk rankas, kai atsisėsi.
· Po to, kai uždarysi duris, nueik prie lango.
· Užsimerk, kai atsisėsi.
· Uždaryk duris ir ateik pas mane.
· Padėjusi lėlę, nueik prie lango.
· Parodyk iš eilės:  (Stalą-kėdę-kampą, Nosį-akį-ausį, Ausį-akį-nosį.)
KALBOS GARSŲ SKYRIMAS
· Garsų ilgumas. Tarkite kurį nors garsą (pvz., A). Vaikas garso tarimo ilgumą turi imituoti judesiais. Kai garsą tarsite ilgai, tegu vaikas rankas tiesia į šalis, kai trumpai – rankas suglaudžia. Arba tariant garsą ilgai, vaikas brėžia ilgą liniją, jums tariant trumpai – brėžia trumpą liniją.
· Ilgi ir trumpi žodžiai. Reikės skirtingo ilgio juostelių: ilga juostelė žymi ilgus žodžius, o trumpa juostelė – trumpus. Išgirdęs žodį, vaikas pakelia žodžio ilgumą atitinkančią juostelę  (žodžių pavyzdžiai: aš, traukinys, neš, telefonas, prieš, arbatinukas, mes).
· Aidas. Būkite keliautojas, o jūsų vaikas aidas. Keliautojas eina per kalnus, šaukia draugų vardus, trumpus žodžius: imk, stok, eime, dėmesio, atsargiai, o aidas atkartoja. Tariama ir atkartojama su įvairiomis moduliacijomis: tyliai, garsiai, tęsiamai ar trumpai.

